Beblavý, Miroslav, poslanec NR SR (2014-05-27):
Vážené kolegyne, vážení kolegovia, dovoľte mi predniesť pozmeňovací návrh k vládnemu návrhu zákona o volebnej kampani a o zmene a doplnení zákona č. 85/2005 o politických stranách. Je to návrh zákona, ktorý predkladám, alebo tu za týmto pultom stojím ja, ale môžem spokojne konštatovať, že sú pod ním podpísaní zástupcovia všetkých klubov, ktoré sú reprezentované v tomto parlamente, a je výsledkom širokej politickej dohody. Takže ja som v dobrom slova zmysle len jej hlasom. O čo ide? Ide o to, že súčasná právna úprava aj novonavrhovaná právna úprava hovorí o tom, že dary možno politickej strane darovať len s darovacou zmluvou. Táto úprava, ktorá vznikla pred niekoľkými rokmi v snahe zabrániť alebo reagovať na netransparentné činnosti, ktoré v tejto krajine sa diali. Ak si pamätáte rôzne igelitky a iné spôsoby darovania. Ako to však niekedy býva, keď sa reaguje na niečo zlé, tak sa to preženie opačným smerom. Znamená to, že podľa súčasnej právnej úpravy, ako bol pôvodný vládny návrh zákona, vlastne na každý dar strane, aj na 5-eurový dar, treba darovaciu zmluvu, čo v podstate efektívne likviduje malé dary. To, čo by sme najviac mali chcieť podporovať, aby ľudia podporovali svoju demokraciu, politickú stranu, v ktorú veria, malými sumami, v čo najväčšom počte ľudí tak, aby strany neboli zaviazané jednému veľkému sponzorovi alebo pár veľkým sponzorom, ale čo najväčšiemu počtu svojich členov, sympatizantov. Je to spôsob, ktorý sa uplatňuje čoraz viac aj v zahraničí. Táto úprava, ktorú však máme a ktorá bola navrhovaná, by tomu bránila, lebo by sme naozaj museli všetkých ľudí preháňať k spisovaniu darovacej zmluvy, prípadne až k notárovi. Preto sme pripomienkovali ešte s kolegyňou Luciou Žitňanskou, keď ten zákon vznikal, a potom aj viem, že viacerí ďalší, aby sa táto úprava síce ponechala, ale aby sa urobila určitá výnimka pre malé dary tak, aby síce bolo možné identifikovať darcu, ale aby to bolo technicky pre ľudí jednoduché. Ten návrh, ktorý už jedným pozmeňovacím návrhom bol zapracovaný a teraz v tomto návrhu je ešte ďalej vylepšovaný, je veľmi jednoduchý a hovorí, že do 200 eur ročne na jedného darcu bude možné darovať strane s použitím či už kredit karty, alebo s použitím prevodu z účtu, to znamená, naďalej bude jasné, kto je darcom aj pri takomto malom dare. Ale darca to bude mať jednoduché. Ak bude chcieť stranu podporiť, sadne si k počítaču, vytiahne kreditku alebo teda debetnú kartu a bude môcť túto sumu odoslať bez toho, aby ho to obťažovalo. To znamená, tá suma bola zvolená ako kompromis. Dvesto eur je suma, ktorá pre, samozrejme, väčšinu bežných ľudí je pomerne veľká. To znamená, že umožňuje naozaj podporiť toho, koho chcete, a zároveň je to suma, pri ktorej nehrozí, že by sa takýto mechanizmus zneužíval na nejaké obchádzanie zmyslu zákona. Ešte raz chcem poďakovať všetkým klubom, s ktorými sme o tomto rokovali a ktoré to podporili. A chcem poďakovať aj pánovi ministrovi. Je tu? Neni tu momentálne. Tak si nevypočuje vzácne poďakovanie z mojich úst, ktoré on asi často nedostáva. Ale v každom prípade mu chcem poďakovať za jeho podporu. Dovoľte mi teraz prečítať samotný pozmeňovací návrh. Je to k čl. II. V čl. II sa za bod 9 vkladá nový bod 10, ktorý znie: 10. V § 23 ods. 1 sa za slová „podľa tohto zákona“ vkladá bodkočiarka a slová „to neplatí, ak hodnota peňažného daru od jedného darcu nepresiahne v kalendárnom roku 200 eur.“. Zostávajúce body sa primerane prečíslujú. Tento bod nadobúda účinnosť dňom vyhlásenia, čo sa premietne do čl. III upravujúceho účinnosť zákona. Zároveň sa v spoločnej správe výborov č. 660a navrhuje vyňať na osobitné hlasovanie bod 39 s odporúčaním neschváliť, keďže jeho obsah sa nahrádza úpravou obsiahnutou v tomto pozmeňujúcom návrhu. Ďakujem veľmi pekne a chcem vás ešte raz požiadať o podporu.